გვესაჭიროება ძიძა 11 წლის ძალიან აქტიური და მოსიყვარულე აუტისტი ბიჭისთვის.

* სანდრო არის ძალიან სპორტული, და ათლეტური, ცურავს ფანტასტიურად, უყვარს კარგად ჭამა და ჩახუტება.
* დამჯერე ბიჭია, თუ უფროსები ცუდად არ იქცევიან და არ აბრაზებენ.
* მარტო მაშინ გეტყვით ერთ ორ სიტყვას, როცა თქვენგან რამე უნდა და ამას საჭიროდ ჩათვლის.
* ცურვის გარდა უყვარს ხტუნაობა (ბატუტზეც და ისეც), სირბილი და იუთუბზე საბავშვო ვიდეოების ყურება.
* დადის სკოლაში და ABA თერაპიის ინტენსიურ კურსზე. (თუ არ იცით რა არის ABA თერაპია, არ დაიძაბოთ, უცებ გაგარკვევთ).

ძიძისათვის წაყენებული მოთხოვნები:

* ჩვენთვის ყველაზე მნიშვნელოვანია ბავშვის მიმართ ემოციური დამოკიდებულება. აუტისტები ზოგადად და სანდრო განსაკუთრებით გრძნობს, როცა მის გვერდით მყოფი ადამიანისგან სიყვარული არ მოდის და ამას აპროტესტებს. თუ 11 წლის ონავარი ბიჭები ნერვებს გიშლიან და მათი გულში ჩახუტება არ გინდებათ, ნუ გამოგვეხმაურებით.
* ასაკი: 45 წლამდე ახალგაზრდა და ენერგიული ქალბატონი; (სანდროს ტემპის აყოლა უნდა შეეძლოს);
* ოჯახური მდგომარეობა: უნდა აძლევდეს ბავშვზე მაქსიმალურად კონცენტრირების საშუალებას. (ეჭვიანი ქმრების ცოლები, პატარა ბავშვის დედები და ა.შ. ჩვენთვის არ არის პრობლემა, მაგრამ ისევ თქვენ შეგექმნებათ დისკომფორტი, როცა თქვენი მოვალეობის შესრულებას ვერ შეძლებთ. ამიტომ ნუ გამოგვეხმაურებით).
* უპირატესობა მიენიჭებათ: კარგი იუმორის გრძნობის მქონე, მხიარულ ადამიანებს.

შენიშვნა: ბევრმა არ იცის რა არის აუტიზმი და არც ის, რომ ყველა აუტისტი ინდივიდუალურია. ამიტომ ცოტათი მშიშარა და ემოციური ადამიანები, ვისაც განსხვავებული ბავშვების ეშინიათ, ნუ გამოგვეხმაურებიან.

მოვალეობები:

* სამუშაო დრო: 09:30 – 18:00 ორშაბათიდან შაბათის ჩათვლით. დასვენების დღე - კვირა.
* სანდროს დახმარება საუზმის ორგანიზებაში (ბავშვი რვიდან ცხრა საათამდე იღვიძებს დილით. თქვენი მოსვლის დროს შეიძლება უკვე ნასაუზმევიც იყოს, მაგრამ მაინც მოგთხოვოთ რაღაცის დამატება, მაგალითად თეფშზე რამის დადება, კვერცხის შეწვა, ან იოგურტის გახსნა და კოვზის მიწოდება.)
* დახმარება ჩაცმაში სკოლაში წასვლის წინ. (სანდროს სკოლაში არასდროს აგვიანდება. როცა უნდა მივა და როცა უნდა მაშინ წამოვა. ამიტომ სისწრაფე და ფაცი ფუცი არ არის საჭირო. უბრალოდ უნდა მიაწოდოთ სუფთა და გაუთოვებული ტანსაცმელი და თვალყური ადევნოთ რომ ყველაფერი წაღმა ჩაიცვას. მერე გაუსწოროთ, გაალამაზოთ და დარწმუნდეთ რომ სკოლაში ყველაზე სიმპატიურად იქნება).
* გადააბაროთ მძღოლს და პირადად ჩაუსვათ მანქანაში.
* დაახლოებით 14:00 საათამდე, ანუ სკოლიდან და ABA თერაპიიდან ბავშვის მოსვლამდე თქვენ სახლში ხართ. ამ დროს თქვენი მოვალეობაა სანდროს ტანსაცმლის მოწესრიგება (გარეცხვა/დაუთოვება/დაკეცვა/შენახვა/) და მისთვის საჭმლის მომზადება. (სანდრო ერთი და იგივე საჭმელს არ ჭამს, ამიტომ დედასთან ერთად ყოველ დღე მოგიწევთ მისი მენიუს შეთანხმება და ორგანიზება, რომ კარგად იკვებოს). ასევე თქვენი მოვალეობაა სანდროს მიერ გამოყენებული ჭურჭლის გარეცხვა და დასუფთავება. ჭურჭლის და ტანსაცმლის სარეცხი მანქანები ჩვეულებრივ თქვენს განკარგულებაშია.
* სანდროს თბილისში და მანგლისში (აგარაკზე) აქვს თავისი ეზო და აუზი. კვების მერე თვითონ წყვეტს ხოლმე: ბატუტზე იხტუნაოს, ეზოში ირბინოს, საქანელაზე იქანაოს, იცურაოს, ვიდეოებს უყუროს თუ უბრალოდ თქვენთან, დედასთან ან მამასთან ერთად იჯდეს ჩახუტებული. თქვენი მოვალეობაა, რომ ამ დროს მაქსიმალურად იყოთ მასზე კონცენტრირებული. ყოველთვის იცოდეთ სად არის და რას აკეთებს. არ ჩაუშვათ აუზში, სანამ დუშს არ მიიღებს (ზოგჯერ კი გაგექცევათ და ხითხითით გადახტება მაგრამ არ გაუბრაზდეთ, მთავარია ეს ხშირად არ მოხდეს და იცოდეს რომ ასე არ შეიძლება) და გაამშრალოთ, როცა იქიდან ამოვა. გამოუცვალოთ ტანსაცმელი, თუ ეზოში დაისვარა და ა.შ. მოკლედ რომ ვთქვათ, ექვს საათამდე თქვენთან ერთად თავი სანდრომ კარგად უნდა იგრძნოს. დროზე მიაწოდეთ მისი საყვარელი პეჩენია, ალუჩა ან შოკოლადი (რომელიც იცის რომ ბევრი არ შეიძლება).
* ივნისის თვიდან სანდრო შაბათ კვირას და ივლისიდან უკვე მთელ ორ თვეს, დაახლოებით 10 სექტემბრამდე, მანგლისში ატარებს. აუცილებელია, რომ შეძლოთ მანგლისში ჩვენთან ერთად წამოსვლა.

შენიშვნა: როგორც თბილისში, ასევე მანგლისში თქვენს განკარგულებაში იქნება სასტუმროს ნომრის ტიპის ოთახი ინდივიდუალური სველი წერტილით და პატარა სამზარეულოთი. ვინც სანდროს კარგად ექცევა, ჩვენი ოჯახის წევრი ხდება და სარგებლობს ოჯახის წევრის ყველა უფლებითა და პრივილეგიით. როცა სანდრო სახლში არ არის და თქვენს საქმესაც მორჩით, შეგიძლიათ დაისვენოთ, მიირთვათ რაც გნებავთ და უყუროთ საყვარელ სერიალს.

არის კიდევ ორი მოთხოვნა, რომელიც აბსოლუტურ უპირატესობას მოგანიჭებთ:

* ზოგჯერ შეიძლება იყოს შემთხვევა, როდესაც საჭირო ხდება ექვსი საათის შემდეგ თქვენი დახმარება და ბავშვთან დარჩენა რამდენიმე საათით, ან შეიძლება დილამდეც. (როცა ექვსის მერე ბავშვთან არც ერთი მშობელი არ იქნება სხვადასხვა მიზეზების გამო). თუ თქვენ უპრობლემოდ შეგიძლიათ დარჩენა ასეთ დროს, ამისთვის მიიღებთ დამატებით ანაზღაურებას (შეთანხმებით) ან ნებისმიერ სხვა დღეს შეგეძლებათ უფრო ადრე წასვლა.
* გარკვეული პერიოდულობით, მშობლები საქართველოში არ იმყოფებიან ხოლმე. (ეს შეიძლება იყოს დაახლოებით ერთი კვირა ან რამდენიმე დღე) ძალიან მაგარი იქნება, თუ თქვენ შეძლებთ სანდროსთან ამ დროს დარჩენას. რა თქმა უნდა ეს მოხდება დამატებითი ერთჯერადი ანაზღაურების სანაცვლოდ (წინასწარ შეთანხმებით). (სანდროს ღამით არაფერი სჭირდება. თვითონ გეტყვით როდის უნდა რომ დაიძინოს და დილამდე არ შეგაწუხებთ. უბრალოდ მარტო ვერ რჩება ოთახში, გვერდით აუცილებლად უნდა ჰყავდეს ვინმე). ცხადია, მოხდება ამ ყველაფრის თქვენთან წინასწარ შეთანხმება. მოულოდნელი უარი და გეგმების შეცვლა არ უნდა ხდებოდეს.

ანაზღაურება: 700 ლარი.